《饯贺方回分韵得归字》
宋代·游酢

邀客十分饮，送君千里归。
情随绿水去，目断白鸥飞。
松菊今应在，风尘昔已非。
维舟待夜月，能不重依依。

作者简介：游酢（1053～1123），字定夫，建州建阳人。少颖悟，过目成诵。程颐一见，谓其资可适道。后程颢令扶沟，设庠序，教人召酢职学事。元丰五年，登进士，调萧山尉，改博士。以便养，求河清县。徽宗立，召为监察御史，出知和州，岁余，管勾南京鸿庆宫，居太平州。复知汉阳军，历舒、濠二州。罢归，寓历阳，因家焉。卒葬其处。酢操行纯粹，处事优裕，历官所至，民载之如父母。所著有《中庸义》、《易说》、《诗二南义》、《论语·孟子杂解》、《文集》各一卷。学者称廌山先生。